b"\n_START_ARTICLE_\nChristopher Miner Spencer\n_START_SECTION_\nAnkstyvieji metai\n_START_PARAGRAPH_\nK. Spenseris kur\xc4\xaf laik\xc4\x85 dirbo Samuelio Kolto gamykloje, kur jis \xc4\xafsisavino ginkl\xc5\xb3 gamyb\xc4\x85.\n_START_SECTION_\nJAV pilietinis karas\n_START_PARAGRAPH_\nSpenserio \xc5\xa1autuvas buvo sukurtas dar 1859\xc2\xa0m., bet jo i\xc5\xa1 prad\xc5\xbei\xc5\xb3 S\xc4\x85junga nenaudojo. 1863\xc2\xa0m. rugpj\xc5\xab\xc4\x8dio 18 d. Kristoferis Spenseris \xc4\xaf\xc5\xbeeng\xc4\x97 \xc4\xaf Baltuosius r\xc5\xabmus ne\xc5\xa1damasis vien\xc4\x85 savo \xc5\xa1autuv\xc4\x85 ir \xc5\xa1ovini\xc5\xb3 atsarg\xc4\x85. Jis \xc4\xaf\xc4\x97jo \xc4\xaf Abraomo Linkolno kabinet\xc4\x85, kur u\xc5\xbemezg\xc4\x97 diskusij\xc4\x85. T\xc4\x99sti diskusij\xc4\x85 jis atvyko kit\xc4\x85 dien\xc4\x85, tada prie Linkolno ir Spenserio prisijung\xc4\x97 ir karo sekretorius Edvinas Stentonas (Edwin Stanton) bei dar keletas valdinink\xc5\xb3. Po to vis\xc4\x85 grup\xc4\x97 i\xc5\xa1\xc4\x97jo laukan, kur sureng\xc4\x97 \xc5\xa1audym\xc4\x85 \xc4\xaf taikinius._NEWLINE_\xc5\xa0io susitikimo d\xc4\x97ka JAV u\xc5\xbesak\xc4\x97 13171 Spenserio \xc5\xa1autuv\xc4\x85 ir apie 58 milijonus \xc5\xa1ovini\xc5\xb3. Generolas Ulisas Grantas paskelb\xc4\x97, kad Spenserio \xc5\xa1autuvai yra \xe2\x80\x9egeriausi pro dr\xc5\xabtgal\xc4\xaf u\xc5\xbetaisomi ginklai\xe2\x80\x9c. Per karo metus buvo pagaminta apie 100 t\xc5\xabkst. \xc5\xa1i\xc5\xb3 \xc5\xa1autuv\xc5\xb3. Pasibaigus karui nema\xc5\xbeai kareivi\xc5\xb3 \xc5\xa1iuos \xc5\xa1autuvus pasi\xc4\x97m\xc4\x97 namo, juos \xc4\x97m\xc4\x97 pla\xc4\x8diai naudoti vakariniame pasienyje. Kadangi po karo liko daug atliekam\xc5\xb3 \xc5\xa1autuv\xc5\xb3, nauj\xc5\xb3 \xc5\xa1autuv\xc5\xb3 gamyba buvo labai menka. Spenseris negal\xc4\x97jo atgauti investicij\xc5\xb3 \xc4\xaf gamybos \xc4\xafrengimus. Kompanija Spencer Repeating Rifle Company ('Spenserio d\xc4\x97tuvini\xc5\xb3 \xc5\xa1autuv\xc5\xb3 kompanija') 1868\xc2\xa0m. paskelb\xc4\x97 bankrot\xc4\x85. \xc4\xaerengimus 1869\xc2\xa0m. u\xc5\xbe 200 000 doleri\xc5\xb3 perpirko Oliveris Vin\xc4\x8desteris.\n_START_SECTION_\nPo pilietinio karo\n_START_PARAGRAPH_\n1868\xc2\xa0m. Spenceris \xc4\x97m\xc4\x97 dirbti kompanijoje Roper Repeating Arms Company (Amherstas, Masa\xc4\x8diusetsas), kur jo bendradarbiai buvo \xc4\x8carlzas Bilingsas (Charles E. Billings) ir Silvesteris Roperis (Sylvester H. Roper). Netrukus Roperio \xc5\xa1aunam\xc5\xb3j\xc5\xb3 ginkl\xc5\xb3 kompanija \xc5\xbelugo, ir kitais metais (1869\xc2\xa0m.) Bilingsas ir Spenseris Hartforde (Konektikutas) \xc4\xafk\xc5\xabr\xc4\x97 bendr\xc4\x85 kompanij\xc4\x85 \xe2\x80\x9eBillings & Spencer\xe2\x80\x9c, kuri tur\xc4\x97jo gaminti siuvam\xc4\x85sias ma\xc5\xa1inas, rankinius \xc4\xafrankius ir stakles._NEWLINE_Apie 1882\xc2\xa0m. Spenceris v\xc4\x97l \xc4\xafk\xc5\xabr\xc4\x97 nauj\xc4\x85 kompanij\xc4\x85 \xe2\x80\x9eSpencer Arms Company\xe2\x80\x9c (Vindzoras, Konektikutas). Ry\xc5\xa1kiausiu kompanijos produktu, manoma, tur\xc4\x97jo b\xc5\xabti Spenserio pompinis \xc5\xa1autuvas. Gamintas 1882\xe2\x80\x931889\xc2\xa0m., \xc5\xa1is ginklas buvo pirmas komerci\xc5\xa1kai s\xc4\x97kmingas lygiavamzdis \xc5\xa1autuvas su pompine pertaisymo sistema. Daugelis j\xc5\xb3 buvo gaminami 12 kalibro, 10 kalibro \xc5\xa1autuvai buvo reti. Spenseris v\xc4\x97l susid\xc5\xabr\xc4\x97 su finansiniais sunkumais, tad jo kompanija ir jo patentai buvo nupirkti apie 1890\xc2\xa0m. Nupirko kompanija Francis Bannerman & Sons i\xc5\xa1 Niujorko, kuri ir toliau gamino Spenserio \xc5\xa1autuv\xc4\x85 iki ma\xc5\xbedaug 1907\xc2\xa0m."